钦定古今图书集成/明伦汇编/官常典/第769卷 > 吴当
## 钦定古今图书集成/明伦汇编/官常典/第769卷 > 吴当

按《元史》本传：“当，字伯尚，澄之孙也。当幼承祖训，以颖
悟笃实称。长精通经史百家言。侍其祖至京，补国子
生。久之，澄既捐馆，四方学子从澄游者，悉就当卒业
焉。至正五年，以父文荫授万亿四库照磨，未上，用荐
者改国子助教。勤讲解，严肄习，诸生皆乐从之。会诏
修辽、金、宋三史，当预编纂。书成，除翰林修撰。七年，迁”
国子博士。明年，升监丞。十年，升司业。明年，迁翰林待
制。又明年，改礼部员外郎。十三年，擢监察御史，寻复
为国子司业。明年，迁礼部郎中。又明年，除翰林直学
士。时江南兵起且五年，大臣有荐“当世居江西，习知
江西民俗，且其才可任政事者”，诏特授江西肃政廉
访使，偕江西行省参政火你赤、兵部“尚书黄昭，招捕
江西诸郡，便宜行事”，当以朝廷兵力不给，既受命至
江南，即召募民兵，由浙入闽，至江西境建昌界，招安
新城孙塔，擒殄李三。道路既通，乃进攻南丰，渠凶郑
天瑞遁，郑原，自刎死。十六年，调检校章迪，率本部兵
与黄昭夹攻抚州，剿杀首寇胡志学，进兵复崇仁、宜
黄，于是建、抚两郡悉定。是时，参知政事朵歹总兵抚、
建，积年无功，因忌当屡捷功在己上，又以为南人不
宜总兵，则构为飞语，谓当与黄昭皆与寇通。有旨解
二人兵柄，除当抚州路总管，昭临江路总管，并供亿
平章火伱赤军。火伱赤杀当从事官范淳及章迪，将
士皆愤怒不平。当谕之曰：“上命不可违也。”而火伱赤
又上章言“二人者难任牧民。”寻有旨，“当与昭皆罢总
管，除名。”十八年，火伱赤自瑞州还龙兴，当、昭皆随军
不敢去。先是，当与昭平贼功状，自广东由海道未达
京师，而朵歹、火伱赤等公牍乃先至，故朝廷责当、昭
皆左迁。及得当、昭功状，乃始知其诬。诏拜当中奉大
夫、江西行省参知政事，昭湖广行省参知政事，命未
下，而陈友谅已陷江西诸郡，火伱赤弃城遁。当乃戴黄冠，著道士服，杜门不出，日以著书为事。友谅遣人
辟之，当卧床不食，以死自誓。乃舁床载之舟，送江州。
拘留一年，终不为屈。遂隐居庐陵吉水之谷坪。逾年，
以疾卒，年六十五。所著书有《周礼纂言》及《学言槁》。